I. Mikloš, podpredseda vlády a minister financií SR: (2003-07-03):
Uznesením vlády Slovenskej republiky č. 275 z roku 2003 z 23. apríla 2003 vláda vyslovila súhlas s uzavretím tejto zmluvy. Zmluva bola podpísaná 14. mája t. r. v Bratislave. V súčasných hospodárskych vzťahoch sa medzi Slovenskou republikou a Slovinskou republikou uplatňuje v oblasti medzinárodného zdaňovania Zmluva medzi ČSSR a Socialistickou federatívnou republikou Juhoslávie o zamedzení dvojitého zdanenia v odbore daní z príjmov a z majetku, publikovaná v Zbierke zákonov SR pod č. 99/1983. Obe krajiny sa v snahe skvalitniť podnikateľské prostredie rozhodli renegociovať zmluvu o zamedzení dvojitého zdanenia, ktorá zohľadní aktuálne podmienky ekonomických vzťahov. Cieľom zmluvy je vytvoriť právny rámec na rozvoj všestranných a vzájomne výhodných hospodárskych vzťahov. Uplatňovaním zmluvy bude právo na jeden z jednotlivých zdrojov rozdelené objektívne medzi oba zmluvné štáty. Zmluva rieši prekrývanie daňových sústav Slovenskej republiky a Slovinskej republiky a eliminuje nadmerné daňové zaťaženie, odstraňuje zdanenie toho istého príjmu dvakrát. Zmluva sa tak stáva jednou z najdôležitejších podmienok rozvoja vzájomných zahraničnoobchodných vzťahov. Veľký význam tejto zmluvy spočíva aj v rozvoji spolupráce daňových administratív pri predchádzaní daňových únikov. Zmluva sleduje objektívne rozdelenie práva na zdanenie príjmu medzi štát zdroja a štát, v ktorom má príjemca sídlo alebo bydlisko. Text zmluvy je vypracovaný v súlade s ustanoveniami modelovej daňovej zmluvy OECD, ktorá je pre Slovenskú republiku ako členskú krajinu OECD východiskovou zmluvou a prostriedkom na harmonizáciu medzinárodného zdaňovania. Uzavretie tohto zmluvného dokumentu nebude mať negatívny dosah na štátny rozpočet, naopak, predpokladá sa, že rozvojom slovensko-slovinských hospodárskych vzťahov dôjde k pozitívnemu vplyvu na štátny rozpočet. Celkový prínos uzatvorenia tejto zmluvy o zamedzení dvojitého zdanenia bude závisieť od tempa rozvoja jednotlivých foriem hospodárskej spolupráce oboch štátov. Keďže je zmluva v zmysle vnútroštátneho právneho poriadku Slovenskej republiky zmluvou prezidentskej povahy, musí byť predložená na schválenie Národnej rade Slovenskej republiky. Táto zmluva je medzinárodnou zmluvou podľa čl. 7 ods. 5 Ústavy Slovenskej republiky a má prednosť pred zákonmi. Súčasťou predkladaného materiálu je preto aj doložka prednosti medzinárodnej zmluvy pred zákonmi. Zmluva nevyžaduje zmeny v právnom poriadku Slovenskej republiky a nedotýka sa záväzkov z iných medzinárodných zmlúv, ktorými je Slovenská republika viazaná, s výnimkou vyššie uvedenej zmluvy medzi ČSSR a SFRJ o zamedzení dvojitého zdanenia v odbore daní z príjmu a z majetku, ktorej platnosť končí vo vzájomných vzťahoch medzi Slovenskom a Slovinskom dňom nadobudnutia platnosti tejto zmluvy. Pokiaľ ide o otázku zlučiteľnosti tejto zmluvy o zamedzení dvojitého zdanenia s právom Európskej únie, zamedzenie dvojitého zdanenia je vo výlučnej národnej pôsobnosti členských štátov Európskej únie. Ďakujem pekne za pozornosť. P. Rusko, podpredseda NR SR: Ďakujem pekne pánovi ministrovi. Prosím určeného spoločného spravodajcu z výboru pre financie, rozpočet a menu pána poslanca Karola Fajnora, aby informoval Národnú radu o výsledku rokovania výborov o tomto návrhu vlády. Nech sa páči, pán spravodajca. K. Fajnor, poslanec: Ďakujem pekne, pán predsedajúci. Vážené kolegyne, kolegovia, z poverenia Výboru Národnej rady Slovenskej republiky pre financie, rozpočet a menu ako gestorského výboru pri rokovaní o návrhu na vyslovenie súhlasu Národnej rady Slovenskej republiky so Zmluvou medzi Slovenskou republikou a Slovinskou republikou o zamedzení dvojitého zdanenia a zabránení daňovému úniku v odbore daní z príjmov a z majetku podávam Národnej rade podľa § 79 ods. 1 zákona Národnej rady č. 350/1996 Z. z. o rokovacom poriadku v znení neskorších predpisov túto spoločnú správu výborov Národnej rady o prerokovaní uvedenej zmluvy. Predseda Národnej rady Slovenskej republiky svojím rozhodnutím č. 264 z 10. júna pridelil návrh na vyslovenie súhlasu Národnej rady Slovenskej republiky so Zmluvou medzi vládou Slovenskej republiky a vládou Slovinskej republiky o zamedzení dvojitého zdanenia a zabránení daňovému úniku v odbore daní z príjmov a z majetku týmto výborom: výboru pre financie, rozpočet a menu, ústavnoprávnemu výboru a výboru pre hospodárstvo, privatizáciu a podnikanie. Ako gestorský výbor bol určený výbor pre financie, rozpočet a menu. Uvedené výbory prerokovali predmetný návrh zmluvy. Gestorský výbor nedostal do začatia rokovania o návrhu na vyslovenie súhlasu Národnej rady Slovenskej republiky so Zmluvou medzi vládou Slovenskej republiky a vládou Slovinskej republiky o zamedzení dvojitého zdanenia a zabránení daňovému úniku v odbore daní z príjmov a z majetku stanoviská poslancov Národnej rady podané v súlade s § 75 ods. 2 zákona Národnej rady Slovenskej republiky o rokovacom poriadku. Na základe prerokovania návrhu výbory odporúčali Národnej rade Slovenskej republiky s návrhom zmluvy vysloviť súhlas s tým, že zmluva podľa čl. 7 ods. 5 Ústavy Slovenskej republiky má prednosť pred zákonmi, a to výbor pre financie, rozpočet a menu svojím uznesením č. 125 zo 16. júna, ústavnoprávny výbor uznesením č. 180 z 18. júna a výbor pre hospodárstvo, privatizáciu a podnikanie svojím uznesením č. 131 z 25. júna. Z uznesení výborov uvedených pod bodom č. III tejto správy nevyplynuli žiadne pozmeňujúce a doplňujúce návrhy. Gestorský výbor na základe stanovísk výborov odporúča Národnej rade podľa čl. 86 písm. d) Ústavy Slovenskej republiky, aby vyslovila súhlas s predloženou zmluvou a aby zároveň rozhodla, že zmluva medzi Slovenskou republikou a Slovinskou republikou o zamedzení dvojitého zdanenia a zabránení daňovému úniku v odbore daní z príjmov a z majetku je medzinárodná zmluva podľa čl. 7 ods. 5 Ústavy Slovenskej republiky, ktorá má prednosť pred zákonmi. Ďakujem. Pán predsedajúci, prosím, otvorte rozpravu k tomuto návrhu. P. Rusko, podpredseda NR SR: Ďakujem pekne. Otváram rozpravu, pričom konštatujem, že písomne sa do rozpravy neprihlásil nikto. Otváram možnosť prihlásiť sa do rozpravy ústne. Ďakujem. Konštatujem, že sa neprihlásil nikto. Končím rozpravu. Ďakujem obom pánom. Ďalej nasleduje druhé čítanie o návrhu skupiny poslancov Národnej rady Slovenskej republiky na vydanie zákona o obchodných reťazcoch . Návrh zákona ste dostali pred prvým čítaním ako tlač 232 a spoločnú správu výborov máte ako tlač 232a. Dávam slovo poslancovi Robertovi Ficovi, ktorý za skupinu poslancov návrh zákona odôvodní.